རིག་གནས་གསར་རྗེའི་རྙིང་བཞི་གཏོར་བའི་ལས་འགུལ་ཆེན་པོའི་ནང་སྡེ་དགེ་པར་ཁང་ལའང་གཏོར་སྐྱོན་གཏོང་བའི་ཉེན་ཁ་ཆེན་པོ་འཕྲད་རུང་སྐབས་དེའི་སྡེ་དགེ་རྫོང་གི་ཧྲུའུ་ཅི་དང་པོ་ཡངས་གླིང་རྡོ་རྗེས་ཉེན་ཁར་མ་འཛེམས་པར་བཀག་འགོག་བྱས་པ་མ་ཟད་ཀྲུང་དབྱང་ལ་ཡི་གེ་ཡང་ཕུལ་བས་ཀྲོའུ་ཙུང་ལིས་འཕྲལ་མར་སྡེ་དགེ་པར་ཁང་ཆོས་མཛོད་ཆེན་པོ་ནི་རྒྱལ་ཁབ་ཀྱི་རིག་དངོས་སྲུང་སྐྱོབ་སྡེ་ཚན་དུ་གཏན་འཁེལ་གྱིས་སྲུང་སྐྱོབ་བྱ་རྒྱུའི་བཀའ་བཏང་གནང་བས་པར་ཁང་དེ་ཉིད་ཉམས་ཆག་གིས་མ་གོས་པར་གནས་ཐུབ་པ་བྱུང་།དེ་རྗེས་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་འཚོགས་རྗེས་ཆོས་དད་རང་མོས་ཀྱི་སྲིད་ཇུས་གངས་ལྗོངས་ཡུལ་གྲུ་ཀུན་ཏུ་ཁྱབ་རྗེས་གཞུང་སྒེར་ནས་མ་དངུལ་ཕོན་ཆེན་བཏང་ནས་དཔེ་ཆ་གསར་པ་དུ་མ་རྒྱུན་མཐུད་དུ་བརྐོས་པ་དང་གཙུག་ལག་ཁང་ཉམས་གསོ་བྱས་པ་རེད།ལྷག་དོན་དུ་ཕྱི་ལོ༡༩༨༠ལོའི་ཟླ་༧པར་སི་ཁྲོན་ཞིང་ཆེན་མི་དམངས་སྲིད་གཞུང་གིས་སྡེ་དགེ་པར་ཁང་དེ་ཞིང་ཆེན་རིམ་པའི་རིག་དངོས་སྲུང་སྐྱོབ་ཚན་པར་བརྩིས་ནས་སྒོ་བྱང་བཀལ་བ་དང་དེ་རྗེས་སྲིད་གཞུང་ནས་པར་ཁང་སྒོ་ཀུན་ནས་ཞིག་གསོ་བྱ་རྒྱུའི་ཆོག་མཆན་ཐོབ་པ་ལྟར་ཕྱི་ལོ་༡༩༨༨ལོའི་ཟླ་༡༠ཚེས་༣ཉིན་ཞིག་གསོ་འགོ་ཁྲིད་ཚོགས་ཆུང་གིས་དངོས་སུ་ལས་འགོ་བཙུགས་ནས་སྔར་གྱི་གཙུག་ལག་ཁང་སོར་བཞག་ཐོག་གྱང་དང་།ཀ་གདུང་།ལྡེབས་རིས་སོགས་ལ་ཕྱོགས་ཡོངས་ནས་ཉམས་གསོ་བྱས་པ་མ་ཟད།སྔར་མེད་ཀྱི་ལྡེབས་རིས་གསར་པ་མང་པོ་བྲིས་པ་དང་།གཙུག་ལག་ཁང་གི་རྒྱལ་སྒོ་དཀྱིལ་དུ་སྤོས་ནས་སྟེང་གི་སྤེན་རྒྱན་མཐོ་རུ་བཏང་བ།ཡང་སྟེང་དུ་ཟངས་གསེར་ལས་གྲུབ་པའི་གསེར་ཏོག་དང་།ཆོས་འཁོར།གསེར་བྱ་རྒྱལ་མཚན་བཅས་གསར་དུ་བཞེངས་པ་དང་སྦྲགས་ཞལ་ཐང་དང་གསུང་རབ་གསར་པ་དུ་མ་བརྐོས་ཡོད་པ་རེད།ཞིག་གསོ་ཚོགས་ཆུང་གིས་ད་དུང་པར་ཁང་གི་ཕྱི་ནང་ཚང་མར་བཀོད་པ་གཙང་ཞིང་མི་རིགས་ཀྱི་ཁྱད་ཆོས་དང་མཐུན་པ་བྱེད་ཆེད་ཡང་མ་དངུལ་སྒོར་ཁྲི་གསུམ་བརྒྱ་ལྷག་བཏང་ནས་ཨར་ཀ་བཅགས་པ་དང་།རྡོ་གཅལ་བཏིང་བ།པར་ཁང་གི་ཚོན་རྩི་ཉམས་པ་ཐམས་ཅད་ཉམས་གསོ་བཅས་བྱས་ནས་བརྗིད་ཆགས་ཡིད་དུ་འོང་བ་ཞིག་ཏུ་གྱུར་བ་བྱས་ཡོད།ད་དུང་པར་ཁང་གི་དཀར་ཆག་ཞིབ་རྒྱས་པོད་ཉི་ཤུ་ལོང་བ་དེ་ཉིད་གཞན་གྱི་དཔལ་འབྱོར་གྱི་རོགས་རམ་ལ་བརྟེན་ནས་པར་སྐྲུན་ཞུ་བཞིན་ཡོད་པ་དང་འཛམ་གླིང་གི་གནའ་ཤུལ་གྲགས་ཅན་དུ་ཚུད་རྒྱུའི་ལས་དོན་སྒྲུབ་བཞིན་པ་བཅས།